
Άλιμος, 17 Σεπτέμβρη 2026

ΣΥΝΑΓΕΡΜΟΣ! Η ΔΔΕ Δ΄ ΑΘΗΝΑΣ «ΣΦΑΖΕΙ» ΤΑ ΓΥΜΝΑΣΙΑ ΚΑΙ ΑΚΟΝΙΖΕΙ ΤΑ ΜΑΧΑΙΡΙΑ ΤΗΣ ΓΙΑ ΤΑ ΓΕΛ
ΟΛΟΙ και ΟΛΕΣ, εκπαιδευτικοί, γονείς και μαθητές στη ΔΔΕ Δ΄ ΑΘΗΝΑΣ
ΠΑΡΑΣΚΕΥΗ 18/9, 14:30 και ΔΕΥΤΕΡΑ 21/9, 13:00 

Η ΔΔΕ Δ΄ Αθήνας συνεχίζει ακάθεκτη την επίθεση στα σχολεία, στους μαθητές και στους εκπαιδευτικούς! Επιμένει, με τη γνωστή τακτική του «ξαφνικού θανάτου», στο πετσόκομμα 17 τμημάτων στα Γυμνάσια, ενώ ταυτόχρονα ακονίζει τα μαχαίρια της και ετοιμάζεται να σαρώσει τμήματα και στα Γενικά Λύκεια.

Η Διεύθυνση, αντί να εξασφαλίσει όλα όσα χρειάζονται για να ξεκινήσει ομαλά η σχολική χρονιά, αντιμετωπίζει τους μαθητές και τα σχολεία σαν αριθμούς σε ένα excel. Δεν υπολογίζει την τεράστια αναστάτωση που προκαλεί στους μαθητές, στους γονείς και στους εκπαιδευτικούς. Δεν υπολογίζει ότι τμήματα που εγκρίθηκαν το καλοκαίρι, στα οποία έχουν ήδη τοποθετηθεί εκπαιδευτικοί και έχουν ξεκινήσει μαθήματα, δεν μπορούν τώρα να κλείνουν με μια διοικητική απόφαση. Δεν υπολογίζει ότι το κλείσιμο και οι συγχωνεύσεις τμημάτων σημαίνουν στοίβαγμα δεκάδων μαθητών σε υπερπλήρη τμήματα, σε βάρος της εκπαιδευτικής διαδικασίας, της παιδαγωγικής στήριξης και των μορφωτικών δικαιωμάτων των μαθητών. Δεν υπολογίζει τους εκπαιδευτικούς που, από τη μια μέρα στην άλλη, θα βρεθούν να μετακινούνται από σχολείο σε σχολείο και από περιοχή σε περιοχή για να συμπληρώσουν το ωράριό τους.

ΔΕΝ ΘΑ ΤΟΥΣ ΑΦΗΣΟΥΜΕ ΝΑ ΔΙΑΛΥΣΟΥΝ ΤΑ ΣΧΟΛΕΙΑ ΜΑΣ!

Η ΕΛΜΕ Νότιας Αθήνας καλεί εκπαιδευτικούς, γονείς και μαθητές σε άμεση κινητοποίηση στη ΔΔΕ Δ΄ Αθήνας: ΠΑΡΑΣΚΕΥΗ 18/9, στις 14:30 και συνεχίζουμε: ΔΕΥΤΕΡΑ 21/9, στις 13:00.
Οργανωμένα και συλλογικά με τα σωματεία μας, τους Συλλόγους και τις Ενώσεις Γονέων, με τους μαθητές, απαιτούμε:

· Καμία συγχώνευση τμήματος! Κανένα κλείσιμο τμήματος!
· Να παραμείνουν όλα τα τμήματα που έχουν εγκριθεί και λειτουργούν.

· Να καλυφθούν όλα τα εκπαιδευτικά κενά με μαζικούς διορισμούς και προσλήψεις.

· Να εξασφαλιστούν ανθρώπινες και ασφαλείς συνθήκες διδασκαλίας για μαθητές και εκπαιδευτικούς.

ΟΙ ΜΑΘΗΤΕΣ ΔΕΝ ΕΙΝΑΙ ΑΡΙΘΜΟΙ – Η ΜΟΡΦΩΣΗ ΔΕΝ ΕΙΝΑΙ ΚΟΣΤΟΣ!
ΟΛΟΙ και ΟΛΕΣ στη ΔΔΕ Δ΄ ΑΘΗΝΑΣ την ΠΑΡΑΣΚΕΥΗ 18/9, 14:30 και τη ΔΕΥΤΕΡΑ 21/9, 13:00

